1. Všeobecná charakteristika komunitárnych programov

	Komunitárne programy (KP) sú programy Európskeho spoločenstva zamerané na integráciu politík Európskej únie (EÚ) prostredníctvom implementácie projektov podporujúcich a rozširujúcich spoluprácu medzi jednotlivými členskými aj kanditátskymi krajinami EÚ v dlhodobom časovom horizonte. Finančné prostriedky v rámci komunitárnych programov je možné získať najmä na projekty v oblasti vedy a výskumu, vzdelávania, kultúry, životného prostredia, ochrany spotrebiteľa, rozvoja dopravnej a energetickej infraštruktúry, informatizácie spoločnosti a ďalších.
	Účasť Slovenskej republiky (SR) v komunitárnych programoch bola umožnená až v roku 1997 na základe rozhodnutia z amsterdamského summitu, podľa ktorého sa do komunitárnych programov mohli zapájať okrem členských štátov EÚ aj kandidátske krajiny. Do konca roku 2001 podliehala spoluúčasť Slovenskej republiky rozhodnutiam Asociačnej rady SR a EÚ, ktorá musela schváliť vstup Slovenska do každého komunitárneho programu samostatne. Od roku 2002 sa v praxi uplatňovalo rozhodnutie Asociačnej rady SR a EÚ o prijatí všeobecných pravidiel a podmienok pre účasť SR v programoch Spoločenstva č. 1/2002 schválené uznesením vlády č. 140/2002 z 13. februára 2002, keď sa o účasti SR v príslušnom komunitárnom programe rozhodovalo cestou podpísania Memoranda o porozumení (Memorandum of Understanding – MoU) medzi SR a Európskou komisiou (EK). 
	V predvstupovom období bola Slovenská republika povinná podieľať sa na spolufinancovaní KP formou zaplatenia tzv. vstupenky do všeobecného rozpočtu EÚ. Európska komisia umožnila krajinám PHARE financovať vstupenku z prostriedkov národného programu PHARE, a to zvyčajne vo výške 50%, zvyšných 50% bolo hradených zo štátneho rozpočtu. Zámerom Európskej komisie bolo postupne znižovať spolufinancovanie z prostriedkov PHARE, a preto mohla SR poslednýkrát zažiadať o spolufinancovanie PHARE v rámci Finančného memoranda 2002.
	Vstupom Slovenskej republiky do Európskej únie nastala zmena v možnostiach a mechanizmoch participácie na KP. Prístupová zmluva Slovenskej Republiky k Európskej únii umožňuje Slovensku plnoprávnu účasť v programoch Európskeho spoločenstva a automatické zapojenie sa SR do všetkých existujúcich programov Európskej únie bez absolvovania prístupového legislatívneho procesu. Kandidátske krajiny nemuseli v roku 2004 zaplatiť príspevok za prvé štyri mesiace, ale v prechodnom období od 1. 1. 2004 do 30. 4. 2004 boli pozastavené všetky platby z Európskej komisie a rozpočtové opatrenia mohli byť aplikované až po nadobudnutí účinnosti prístupovej zmluvy (1. 5. 2004).
	Finančné zdroje určené na komunitárne programy sú v prevažnej väčšine prideľované priamou grantovou formou (centralizovane) konečnému príjemcovi na rozdiel od financií určených napr. na štrukturálne fondy, ktoré sú v predstihu alokované jednotlivým členským štátom EÚ. Výnimkou sú niektoré programy najmä v oblasti školstva, ktoré sú financované prevažne decentralizovane prostredníctvom subjektov delegovaných priamo Európskou komisiou (tzv. národné agentúry/kancelárie). Špeciálnym prípadom sú programy bez priameho finančného čerpania, ktoré sú zamerané na výmenu skúseností či informácií. Sú financované priamo zo spoločného rozpočtu EÚ a nedochádza teda k toku finančných prostriedkov do členských štátov ani ku konečnému príjemcovi.
Cieľom Slovenskej republiky by mala byť snaha zapojiť sa do čo možno najväčšieho množstva komunitárnych programov a agentúr Spoločenstva a pritom dbať na kvalitu podávaných projektov. Samotná organizácia komunitárnych programov v SR spadá do vecnej príslušnosti ministerstiev a ostatných ústredných orgánov štátnej správy, ich pôsobenie je však zvyčajne (okrem decentralizovaných programov, resp. programov, kde konečným príjemcom je priamo štát) obmedzené na poskytovanie informácií a vytváranie vhodných podmienok pre účasť na jednotlivých komunitárnych programoch a agentúrach Spoločenstva.

2. Prehľad komunitárnych programov realizovaných v roku 2004 podľa jednotlivých ministerstiev

2.1 Ministerstvo dopravy, pôšt a telekomunikácií

e-TEN (Trans-European Telecommunication Network)

Program e-TEN sa realizuje v rokoch 2000 – 2006 s celkovým rozpočtom 133 MEUR, SR je právoplatným členom od roku 2004. Zameriava sa na podporu rozšírenia elektronických služieb vo verejnom záujme. Podporované oblasti: „eGovernment“, „eHealth“, „eLearning“, „eInclusion“, „Trust and Confidence“, „Services for SMEs“. 
Financovanie prebieha prostredníctvom grantov, výška príspevku EÚ závisí od typu podporovaného projektu: 1) služby testovania trhu – podpora EÚ 50% prípustných nákladov, 2) služby počiatočného rozšírenia – podpora EÚ 30% prípustných nákladov, 3) podporné a koordinačné projekty – 100% prípustných nákladov. Spolufinancovanie hradí prijímateľ grantu.
V roku 2004 právnické osoby so sídlom v SR ako koordinátori projektov nepredložili žiadne projekty, ako partner spolupredkladala 17 projektov, z ktorých 3 boli schválené. 

eCONTENT (European Digital Content on the Global Networks)

 	Program eCONTENT s celkovým rozpočtom 100 MEUR má vymedzené trvanie na obdobie rokov 2001 – 2005 (začiatok roka 2005), pričom SR na ňom participuje ako právoplatný člen od roku 2004. Je to trhovo orientovaný program s cieľom podpory produkcie, využitia a distribúcie európskeho digitálneho obsahu a jazykovej a kultúrnej rôznorodosti v globálnych sieťach. 
	Výška grantu závisí od typu projektu. Pri demonštračných projektoch (demonstration projects) je kontribúcia EÚ do 50 % projektových nákladov, max. však do výšky 2,5 MEUR, pri projektoch uskutočniteľnosti (feasibility projects) je to rovnako 50 % prípustných nákladov, max. do výšky 200 000 EUR. Spolufinancovanie hradí prijímateľ grantu.
SR v roku 2004 predložila ako koordinátor 1 projekt, ktorý bol schválený zo strany EK. Ako partner SR predložila 16 projektov, z ktorých bol schválený 1 projekt. 

Bližšími údajmi o financovaní programov eTEN a eCONTENT MDPT SR nedisponuje, pretože v súčasnosti ešte prebiehajú rokovania EK s predkladateľmi projektov a konečná nakontrahovaná a vyplatená suma závisí od výsledku týchto rokovaní. Celkovú výšku pomoci z týchto KP nie je možné stanoviť, keďže subjekty nie sú povinné informovať MDPT SR o výške finačného príspevku.

IDA II (Electronic Interchange of Data between Administrations)

	Program IDA II, ktorého je SR právoplatným členom od roku 2004, sa realizuje v období rokov 1999 – 2004, s rozpočtom na rok 2004 vo výške 26,5 MEUR. Ide o strategickú iniciatívu EK, ktorá využíva pokrok v informačných a komunikačných technológiách na podporu rýchlej a efektívnej elektronickej výmeny informácií medzi verejnými správami členských štátov EÚ a orgánmi Európskeho spoločenstva. Cieľom programu IDA II je zefektívniť rozhodovacie procesy Spoločenstva, uľahčiť fungovanie jednotného vnútorného trhu a urýchliť implementáciu jednotlivých politík.
	Aktivity v rámci programu IDA II nie sú riešené štandartným projektovým spôsobom, členovia participujú v existujúcich opatreniach, ktoré sú financované z celkového rozpočtu EÚ. Členské štáty vkladajú spoločnú kontribúciu. SR v roku 2004 participovala na 8 horizontálnych opatreniach a spoločných projektoch.

Bezpečnejší internet (Safer Internet Action Plan)

Program s celkovým rozpočtom 13,3 MEUR na roky 2003 – 2004 je zameraný na presadzovanie bezpečnejšieho používania internetu a nových online technológií pomocou boja proti nezákonnému, škodlivému a nechcenému obsahu (spam). Orientuje sa na koncového užívateľa – najmä detí a mladistvých, cieľom je ochrániť užívateľov pred škodlivým obsahom (ako je detská pornografia, násilie, xenofóbia či rasizmus), a teda umožniť im ohlasovať tento obsah alebo selekciu takéhoto obsahu pomocou vhodných nástrojov (filtrovacie alebo hodnotiace systémy). 
Príspevok EÚ je až do výšky 50%, resp. 80% celkových nákladov podľa typu projektu: Cielené projekty, Integrované siete, Tématické siete, Verejné obstarávanie. Projekty sú predkladané buď prostredníctvom výzvy na predkladanie projektov (call for proposals), alebo výzvy na tendre (call for tenders). SR sa zapojila do programu svojím vstupom do EÚ (1. 5. 2004). Bola predložená len jedna výzva (4. 8. 2004, konečný termín na predkladanie projektov 29. 10. 2004) a zo SR sa do programu nezapojil žiadny subjekt.

S ohľadom na fakt, že Slovensko participovalo na programoch eTEN a eCONTENT prvý rok, hodnotí MDPT SR účasť v programoch ako uspokojivú, aj vzhľadom k úspešnosti ostatných nových členských krajín. V programe IDA II sa SR aktívne zapájalo do činností, boli implementované všetky ponúkané opatrenia, čo poskytlo dobrý základ pre realizáciu aktivít v roku 2005. V prípade KP Bezpečnejší internet bude potrebné, aby sa s možnosťami programu oboznámila čo najširšia verejnosť a SR sa tak mohla aktívne zapájať do ponúkaných projektov.

MODINIS

	Tento komunitárny program sa realizuje v rokoch 2003 – 2005 s rozpočtom 22,4 MEUR, SR je právoplatným členom od roku 2004. Zameriava sa na monitorovanie rozvoja informačných technológií v členských štátoch EÚ a plnenie Akčného plánu eEurope 2005.
	V rámci programu je možné riešiť viaceré triedy projektov, ktorými sú: štúdie a zber údajov, analýza a rozširovanie najlepších skúseností v Európe, analýza ekonomického a sociálneho dopadu informačnej spoločnosti a príprava Európskej agentúry pre sieťovú a informačnú bezpečnosť. Pravidlá na riešenie projektov striktne určuje EK a možnosť zapojiť sa je cez výberové konanie, ktoré vyhlasuje EK ako konečný príjemca. Finančné sumy na riešenie projektov sú presne určené, definované v pracovnom programe MODONISu pre daný rok.
	V roku 2004 nebol žiadny zo slovenských subjektov vybratý ako riešiteľ projektu, čo však platí aj pre všetky nové členské štáty a väčšinu pôvodných členských štátov EÚ. Prínos programu, hlavne poslednej triedy projektov, bol významný a preto MDPT SR hodnotí účasť Slovenska pozitívne.
2.2 Ministerstvo financií

Customs 2007

	Trvanie programu je vymedzené na obdobie rokov 2003 – 2007 s rozpočtom 80 000 EUR na finančný rok programu od 1. 4. 2003 do 31. 3. 2005 a 80 000 EUR na finančný rok programu od 1. 4. 2005 do 31. 3. 2006. Všetky aktivity uskutočnené v rámci programu Customs 2007 sú financované z vlastného rozpočtu tohto KP. Program Customs 2007 poskytuje právny a finančný rámec pre elektronickú výmenu informácií medzi jednotlivými colnými správami, školiace programy pre colníkov a expertov colných správ, výmenné pobyty colníkov v rámci jednotlivých colných správ a elektronický systém, ktorý umožňuje pohyb tovaru „v bezpapierovom colnom prostredí“.
	Plnenie cieľov a hlavných priorít programu Customs 2007 sa zabezpečuje prostredníctvom 4 základných skupín: „Electronic Customs“, „Working Methods Group“, „IT Technical Group“ a „Training Co-ordination Group“. Colné riaditeľstvo SR má pre každú z týchto skupín nominovaného svojho zástupcu, ktorý sa zúčastňuje pracovných stretnutí zameraných na danú problematiku.
	V roku 2004 sa uskutočnili nasledujúce aktivity s účasťou SR: 
1)	4 semináre v oblasti ochrany práv duševného vlastníctva, legislatívy, elektronického colníctva a pod. za účasti 9 zástupcov CR SR; 
2)	8 výmenných pobytov „Exchanges“ zameraných na legislatívu a uľahčovanie obchodu „Trade Facilitation“ s 15 účastníkmi z CR SR; 
3)	39 pracovných stretnutí „Working Groups“ v oblastiach NCTS „New Computerised Transit System“, projekt SMS „Speciment Management System“, kombinovaná nomenlatúra, colný kódex, colné tarify, spoločná poľnohospodárska politika, ochrana práv duševného vlastníctva, elektronické colníctvo, systém kontroly vývozu a pod. s účasťou 22 zamestnancov CR SR;
4)	Projekt „Benchmarking“ – Tradičné vlastné zdroje pre problematiku odvodov colného dlhu, v spolupráci s Poľskou colnou správou, ktorého sa zúčastnilo 5 zástupcov CR SR.
Podrobné finančné údaje sú vo finančnej správe vypracovávanej na konci rozpočtového obdobia a predkladanej EK. Slovenská colná správa vyčerpala v rozpočtovom roku 1. 4. 2004 – 31. 3. 2005  finančné prostriedky z rozpočtu komunitárneho programu Customs 2007 v hodnote 51 633,8 EUR.
	Slovenská republika sa dňa 1. 7. 2002 stala plnohodnotným členom KP Customs. S ohľadom na vstup SR do EÚ bol veľký dôraz kladený na aplikáciu právnych noriem Spoločenstva a na zavedenie jednotných informačných systémov v prepojení na systémy Európskej únie. Dôležitou súčasťou programu Customs 2007 je projekt „Benchmarking“, ktorého hlavným cieľom je identifikácia najlepšej  praktiky v určitej oblasti v iných colných správach a jej aplikácia vo vlastnej praxi. Doterajšie skúsenosti s využívaním možností programu Customs 2007 nasvedčujú vysokej úrovni, ktorú je tento program schopný ponúknuť pre dosiahnutie zlepšenia práce všetkých útvarov Colnej správy SR. Colné riaditeľstvo SR vyjadruje spokojnosť s existenciou uvedeného programu, rovnako ako s jeho pokračovaním a zároveň vyjadruje presvedčenie o ešte efektívnejšom využití ďalších možností programu v budúcnosti.

Fiscalis 2003-2007

	KP Fiscalis s celkovým rozpočtom 12,95 MEUR na roky 2003 – 2007 je zameraný na podporu administratívy v oblasti nepriamych a priamych daní. Cieľom programu je zlepšenie funkčnosti, resp. prevádzky daňových systémov v rámci vnútorného trhu EÚ, prostredníctvom hlavných nástrojov, ktorými sú komunikačné a informačné výmenné systémy, multilaterálne kontroly daňových subjektov, odborné semináre, výmenné programy, školenia a pracovné skupiny.
	Projektové návrhy sú operatívne pretvárané do opatrení a konkrétnych aktivít v rozsahu dostupných nástrojov a po procedurálnom schválení začlenené do akčných plánov na príslušné obdobie. V roku 2004 SR participovala hlavne na seminároch, výmenných programoch, pracovných skupinách, informačných systémoch a sama hostila výmenné návštevy. 57 zamestnancov rezortu sa zúčastnilo na 19 seminároch, 5 výmenných programoch, 4 projektových skupinách, 2 vzdelávacích aktivitách, 2 workshopoch pre IS a tiež na 2 Fiscalis výboroch. Financovanie aktivít je zabezpečené odvodmi členských štátov EÚ z vlastných zdrojov do rozpočtu Európskych spoločenstiev  a tým aj do programu Fiscalis. Za rok 2004 SR vyčerpala z rozpočtu KP Fiscalis 75 038 EUR.
	Hlavným prínosom programu v roku 2004 bola výmena skúseností zamestnancov MF SR, Daňovej a Colnej správy v oblastiach daňovej legislatívy, elektronického daňového auditu, karuselových podvodov, energetických daní, klasifikácie alkoholických nápojov z pohľadu spotrebných daní, národných daňových pravidiel pre dane z príjmov cezhraničných a migrujúcich zamestnancov, DPH skladovacom režime a programovom manažmente. 

2.3 Ministerstvo hospodárstva

Inteligentná energia – Európa 2003-2006 (Intelligent Energy – Europe 2003-2006, IEE)

	IEE sa realizuje v období rokov 2003 – 2006 a je to komunitárny program Spoločenstva napomáhajúci presadzovanie energetickej politiky EÚ v energetike. Je zameraný na podporu trvalo udržateľného rozvoja prostredníctvom rozvoja energetiky. Projekty sú neinvestičné a netechnologického charakteru. Celkový rozpočet 250 MEUR je ďalej rozdelený na jednotlivé podprogramy nasledovne: 
1)	SAVE – podpora energetickej efektívnosti – 89 MEUR; 
2)	ALTENER – podpora obnoviteľných zdrojov energie – 102 MEUR; 
3)	STEER – podpora rozvoja energetiky v doprave – 41 MEUR; 
4)	COOPENER – podpora iniciatív v tretích krajinách – 18 MEUR.
Okrem toho program obsahuje horizontálne kľúčové akcie podporujúce prierezové aktivity medzi týmito podprogramami, rozvoj energetických agentúr, medzinárodné konferencie. EÚ poskytuje v rámci výziev na projekty grant do výšky 50% nákladov. V rámci výzvy na tendre je možné sa zúčastniť tendrov na špecifické témy EK priamo podporujúce politiku a legislatívu EK v energetike. Financovanie je do 100%.
Výzva na podávanie projektov sa uskutočnila v decembri 2004, vyhodnotenie a výber projektov z výzvy 2004 bol schválený v júni 2005 riadiacim výborom IEE. V roku 2004 SR ako koordinátor nepredložila žiadny projekt, ako partner 27 projektov. Z toho bolo schválených 16 projektov s účasťou 21 subjektov zo SR, suma 828 433 EUR bude nakontrahovaná v priebehu novembra 2005. Zo starších výziev sa v roku 2004 realizoval 1 projekt, v ktorom mala SR pozíciu koordinátora (vyplatená suma 10 447,50 EUR) a ako partner SR participovala na 8 projektoch (vyplatená suma 69 742 EUR). 

Viacročný program pre podniky a súkromné podnikanie a konkrétne malé a stredné podniky2001 – 2005 (Multiannual Programme for Enterprise & Enterpreneurship, in particular for Small and Medium-Sized Enterprises 2001 – 2005, SMEs)

	Tento KP sa pôvodne mal realizovať v rokoch 2001 – 2005. V súčasnosti EK predložila návrh rozhodnutia EP a Rady, ktorým sa mení a dopĺňa rozhodnutie Rady 2000/819/EC o Viacročnom programe pre podniky a súkromné podnikanie a konkrétne malé a stredné podniky. Zmena nastáva najmä v predĺžení realizácie termínu 31. 12. 2006 a zvýšení finančného rozpočtu o 81,5 MEUR z pôvodných 450 MEUR, teda na 531,5 MEUR, čo umožní EK včas predložiť návrh rámcového programu Spoločenstva zameraného na inovácie a konkurencieschopnosť.
	Viacročný program pre podniky a súkromné podnikanie a konkrétne malé a stredné podniky sa programovo zameriava predovšetkým na zvyšovanie rastu a konkurencieschopnosti podnikov v znalostnom a medzinárodnom hospodárstve, podporu súkromného podnikania, zjednodušovanie administratívy a právneho rámca pre podnikanie zameraného na výskum, inovácie a vytváranie nových podnikov, zlepšovanie finančného prostredia najmä u malých a stredných podnikov, uľahčenie prístupu podnikov k podporným službám, programom a sieťam Spoločenstva so zlepšovaním koordinácie a podporu implementácie Európskej charty pre malé podniky. Na dosahovanie týchto cieľov používa tri realizačné nástroje ako výmena skúseností a identifikácia správnych postupov, prevádzky Európskych Info-centier (EIC) zameraných na podnikateľské poradenstvo v európskych regiónoch a napokon poskytovanie finančných nástrojov Spoločenstva malým a stredným podnikom prostredníctvom Európskeho investičného fondu (EIF).
	Program je financovaný z príspevkov jednotlivých členských štátov EÚ do všeobecného rozpočtu EÚ. MH SR sa zapája do programu aktívnou spoluprácou, čerpaním najlepších skúseností s generálnym riaditeľstvom podnikania a priemyslu Európskej komisie, ďalej prostredníctvom poskytovania vlastných personálnych kapacít a prípadne kapacít NADSME, najmä do práce expertných skupín: “Príznaky chýb a nástroje včasného varovania”, “Podnikateľské inkubátory“, „Dopady daňových systémov na znižovanie zisku a zvyšovanie vlastného majetku“, „Dobrá prax v prístupoch k včasnému financovaniu“, „Uľahčenie transferu v malom a strednom podnikaní“ a skupiny GSO - “Politika inovácie“, „Výmena skúseností a najlepšej praxe v oblasti sociálnej ochrany nových podnikateľov a ich kooperujúcich partnerov“, „Hlavné smery spoločenskej - sociálnej zodpovednosti vo vnútri MSP“. Je pravidelne zabezpečovaná účasť zamestnancov MH SR na zasadaniach riadiaceho výboru (EPMC) SMEs.	

2.4 Ministerstvo kultúry

Kultúra 2000 (Culture 2000)

	Pre program Kultúra 2000 bol na obdobie 2000 – 2004 stanovený celkový rozpočet 167 MEUR, po predĺžení platnosti programu do konca roku 2006 bol rozpočet zvýšený na sumu 236,5 MEUR. Zámerom programu Kultúra 2000 je prispieť k zveľaďovaniu kultúrneho priestoru spoločného pre európske národy. V tejto súvislosti podporuje spoluprácu medzi tvorivými umelcami, kultúrnymi subjektmi, súkromnými a štátnymi usporiadateľmi, činnosť kultúrnych sietí, ako aj iných partnerov.
	V hlavnej kategórii existujú v rámci tohto KP jednoročné a viacročné projekty. Pri jednoročných projektoch je príspevok EÚ od 50 000 EUR do 150 000 EUR, max. 50% z celkového rozpočtu. Viacročné projekty/dohody o spolupráci sú podporované sumou od 60 000 EUR do 300 000 EUR, max. do výšky 60% z celkového rozpočtu. V oboch prípadoch musí každý organizátor, resp. spoluorganizátor prispieť k relizácii projektu sumou vo výške min. 5% z celkového rozpočtu. V ďalších kategóriách sú podporované knihy, čítanie a preklad, kedy je zo strany EÚ finančne pokrytý preklad do výšky 50 000 EUR alebo 60% nákladov na vydanie publikácie. Okrem toho sa v rámci domácich podporných mechanizmov od roku 2004 môžu domáci kultúrni operátori, ktorých projekty dostali grant z Kultúry 2000, uchádzať o spolufinancovanie (do výšky 5% z celkového rozpočtu projektu) z Grantového systému MK SR.
V roku 2004 bolo celkovo v rámci projektu Kultúra 2000 schválených 233 projektov, z ktorých najväčší počet tvorili projekty zamerané na oblasť kultúrneho dedičstva (113 projektov), ktoré bolo prioritnou témou pre toto obdobie. Projekty z 30 krajín si medzi sebou rozdelili sumu 32 MEUR, počet zúčastnených kultúrnych operátorov presiahol 850.
Slovenské subjekty sa zúčastnili ako spoluorganizátori 12 schválených projektov, z toho 9 bolo z oblasti kultúrneho dedičstva, 1 z oblasti výtvarného umenia, 1 z oblasti performatívneho umenia a 1 z oblasti kníh a literatúry, celková suma grantu udelenému týmto projektom bola 2,761 MEUR. Konkrétnu výšku finančných prostriedkov, ktoré získala SR ako spoluorganizátor projektov nie je možné vyčísliť, pretože MK SR nemá informácie o vkladoch účastníkov a z toho vyplývajúcich podielov z grantov EK určených na realizáciu uvedených projektov. Vzhľadom na to, že išlo o finančne náročné a rozsiahle projekty, možno konštatovať, že výška finančných prostriedkov získaných zo zdrojov EÚ v rámci programu Kultúra 2000 v roku 2004 bola veľmi vysoká.
	Participácia slovenských subjektov na programe Kultúra 2000 každoročne vzrastá. Slovenské subjekty sa programu zúčastňujú najmä ako spoluorganizátori, hlavných organizátorov bolo za celú existenciu programu len niekoľko (4). Tento stav je spôsobený najmä vysokou dolnou hranicou rozpočtov projektov (minimálne 100 000 EUR) a potrebou nájsť 50% (resp. 40%) doplnkového financovania. Takáto suma je pre väčšinu slovenských kultúrnych operátorov prakticky nezískateľná.
	Programu Kultúra 2000 sa vyčíta prílišná členitosť, priširoký záber a priveľká detailnosť jednotlivých výziev. MK SR počas platnosti programu viackrát iniciovala v EK zjednodušenie procedúr a administratívy podávania projektov do  programu Kultúra 2000 a jeho sprehľadnenie.

MEDIA (MEDIA Plus a MEDIA Training)

Program MEDIA, pôvodne plánovaný na obdobie rokov 2001 – 2005, bol predĺžený do konca roku 2006. Celkovo je naň vyčlenená suma 513 MEUR, pre MEDIA Plus je stanovených 453,6 MEUR a na program MEDIA Training je to 59,4 MEUR. KP je zameraný na podporu spolupráce medzi európskymi nezávislými distributérmi, na podporu medzinárodnej distribúcie európskych filmov a audiovizuálnej európskej tvorby. Tento program predstavuje najvýznamnejší zdroj financovania audiovizuálnych diel na európskej úrovni. MEDIA Plus (vývoj, distribúcia, propagácia, pilotné projekty) podporuje projekty pred a po výrobe, distribúciu a propagáciu európskych audiovizuálnych diel. MEDIA Training sa sústredí na podporu ďalšieho vzdelávania profesionálov v audiovizuálnom priemysle. 
Podpora z programu MEDIA má charakter nenávratnej dotácie – grantu. Jej výška môže dosiahnuť max. 50% prípustných nákladov, v osobitných prípadoch 60-70% (napr. ak projekt podporuje kultúrnu rozmanitosť). Na chod kancelárie MEDIA Desk SR prispieva EK sumou 50% z jej rozpočtu, druhú polovicu zabezpečuje MK SR. V rámci rozpočtu kancelárie je položka vyčlenená na poskytovanie štipendií pre slovenských profesionálov v audiovízii, ktoré im kancelária poskytuje pri ich účasti na niektorom zo vzdelávacích programov v rámci MEDIA Training.
V roku 2004 bolo predložených 26 projektov so slovenskou účasťou, z nich bolo schválených 18. Nakontrahované a vyplatené boli finančné prostriedky vo výške 222 153 EUR. Okrem toho bolo kanceláriou MEDIA Desk SR poskytnutých 8 štipendií a vyplatená suma 4 105 EUR. 
Participácia SR na programe MEDIA je úspešná, predstavuje výrazný finančný prínos a zároveň plní ďalšiu dôležitú úlohu - integráciu slovenskej audiovízie do európskeho audiovizuálneho priestoru. V slovenských kinách stúpa percentuálny podiel európskej kinematografie ako priamy dôsledok Výberovej podpory a podpory kín v rámci siete Europa Cinemas (ich počet stúpol v roku 2004 z 1 na 4), rovnako stúpa počet koprodukčných filmov so slovenským podielom. 
Informačná a konzultačná kancelária MEDIA desk SR plní v implementácii programu nezastupiteľnú úlohu vysunutého pracoviska a národného koordinátora. Zvyšovať úspešnosť slovenských žiadateľov je možné iba jej ďalšou kontinuálnou prácou, detailnými konzultáciami so záujemcami a neustálym informovaním o možnostiach programu MEDIA v najrôznejších oblastiach potenciálnej podpory. Nezanedbateľným  faktorom úspechu  bola i možnosť  získať v kancelárii MEDIA desk štipendium pokrývajúce časť nákladov. Vzhľadom na geometricky rastúci záujem kancelária naplánovala v rozpočte na rok 2005 vyčleniť na štipendiá niekoľkonásobne vyššie finančné prostriedky (12 000 EUR).

2.5 Ministerstvo práce, sociálnych vecí a rodiny

Akčný program Spoločenstva pre boj proti sociálnemu vylúčeniu 2002 – 2006 (Community Action Programme to Combat Social Exclusion 2002 – 2006)

	Program sa realizuje v rokoch 2002 – 2006 s celkovým rozpočtom 75 MEUR a je súčasťou otvorenej metódy koordinácie v oblasti sociálnej inklúzie a jeho cieľom je podporiť spoluprácu medzi členskými štátmi EÚ, a to prostredníctvom: 1) zlepšenia pochopenia fenoménu sociálneho vylúčenia a chudoby s pomocou indikátorov, ktoré umožňujú komparácie; 2) organizovania výmeny informácií a poznatkov o politikách, ktoré sú implementované a podporou vzájomného učenia v kontexte národných akčných plánov; 3) rozvoja kapacity aktérov a podporou inovatívnych prístupov v boji proti sociálnemu vylúčeniu, najmä za pomoci vytvárania sietí a dialógu so všetkým zainteresovanými.
	Program je financovaný podľa typu aktivity: 1) objednávanie služieb financuje 100% EÚ – napr. vypracovávanie medzinárodných štúdií; 2) poskytovanie grantov – financovanie v pomere: EÚ 80% + spolufinancovanie konečného príjemcu 20%; 3) podpora prevádzkových nákladov vybraných európskych sietí – do 90% oprávnených nákladov financuje EÚ; 4) financovanie nákladov na semináre, konferencie a okrúhle stoly – EÚ 100%, ak sú usporiadané EK, ak ich usporadúva predsednícka krajina, Spoločenstvo financuje do 80% oprávnených nákladov; 5) financovanie vývoja a implementácie nového štatistického zisťovania (EU-SILC) – EÚ poskytuje prostredníctvom Eurostatu príspevok na implementáciu štatistického zisťovania EU-SILC národnými štatistickými úradmi.
	V roku 2004 sa realizovali 2 projekty, ktoré boli schválené v roku 2003 a na ktorých participovali organizácie zo SR ako partneri. Podľa dostupných informácií SR ako partner predložila v roku 2004 1 projekt, ktorý však nebol schválený. Hoci MPSVR SR má svojich zástupcov vo výbore programu, nemá spätnú väzbu od organizácií na Slovensku, ktoré v rámci tohto programu predložili úspešný alebo neúspešný projekt či už ako koordinátori, alebo partneri. Často sa o ich iniciatíve a účasti dozvedá až zo správ vypracovávaných Európskou komisiou.

Komunitárny program rámcovej stratégie Spoločenstva pre rodovú rovnosť

	Predmetný KP, pôvodne plánovaný na roky 2001 – 2005, bol predĺžený do konca roku 2006. Cieľom programu je podpora a rozšírenie hodnôt a praktík predstavujúcich rodovú rovnosť; zlepšiť pochopenie priamej a nepriamej rodovej diskriminácie vo všetkých oblastiach, kde sa vyskytuje, zistiť v akom rozsahu sa vyskytuje a zhodnotiť efektívnosť politík z rodového pohľadu a spôsob zavádzania politík rodovej rovnosti do praxe; posilniť realizátorov základných princípov rodovej rovnosti. Program je zameraný na koordináciu, podporu a financovanie aktivít rodovej rovnosti v oblastiach: hospodársky život, vyrovnaná účasť a reprezentácia žien a mužov, sociálne práva a verejný život, rodové roly a rodové stereotypy. 
	Celkový rozpočet na rok 2004 bol 10,54 MEUR. Na jednotlivé projekty prispieva EÚ 80% nákladov, zvyšných 20% je potrebné zabezpečiť zo štátneho rozpočtu.
	Realizáciu programu v roku 2004 nemožno zhodnotiť, lebo v rámci tohto programu nebol v roku 2004 realizovaný žiaden projekt. Hlavnou prekážkou vstupu  do Komunitárneho programu rámcovej stratégie spoločenstva pre rodovú rovnosť bola skutočnosť, že pre tento program nebolo schválené kofinancovanie zo štátneho rozpočtu. Ministerstvo pŕace, sociálnych vecí a rodiny SR ako národná autorita udelilo súhlas Slovenskému národnému stredisku pre ľudské práva  na predloženie projektu na rok 2005 a Európska komisia projekt vo výške 250 000 EUR schválila.

Mediálna antidiskriminačná kampaň (Community action programme to combat discrimination 2001-2006)

	Program je kontrahovaný v priebehu rokov 2001 – 2006, tj. každoročne sa opakuje. Kampaň má na obdobie od 1. 12. 2004 do 30. 11. 2005 vyčlenené finančné prostriedky vo výške 124 049,38 EUR (grant EÚ 99 049,38 EUR, spolufinancovanie Slovenského národného strediska pre ľudské práva – SNSĽP 25 000 EUR). Zameriava sa na informovanie verejnosti o nových právach a povinnostiach vyplývajúcich z národného antidiskriminačného zákona so zameraním na uplatňovanie zásady rovnakého zaobchádzania a možnú diskrimináciu z dôvodu pohlavia, rasového pôvodu, národnostného alebo etnického pôvodu, náboženského vyznania  alebo viery, zdravotného postihnutia, veku alebo sexuálnej orientácie, formou organizácie konferencií, seminárov a mediálnych aktivít.
	Projekt realizovaný v roku 2004 bol zameraný na 4 cieľové skupiny: zamestnancov úradov práce, sociálnych vecí a rodiny SR, predstaviteľov samosprávy, študentov a novinárov. Počas realizácie projektu  bola  cieľovým skupinám odprezentovaná antidiskriminačná legislatíva v SR, boli s nimi riešené prípadové štúdie  a počas mediálnej kampane bolo o tejto problematike uverejnených viac ako 80 mediálnych výstupov.

Stimulujúce opatrenia Spoločenstva v oblasti zamestnanosti (Community Incentive Measures in the field of Employment)

	Program realizovaný v rokoch 2002 – 2006 s celkovým rozpočtom 14,2 MEUR sa zameriava na podporu nástrojov, ktoré znižujú percento nezamestnanosti a pomáhajú vytvárať vhodné prostredie na podporu zamestnanosti. Cieľom je zaistiť prepojenosť a kompletnosť EIM aktivít s opatreniami ostatných komunitárnych programov a iniciatív.
	Jednotlivé aktivity a rozpočty predmetného KP sú: 1) analýzy a rozvoj zamestnaneckých trendov a systém politických podmienok – 1,7 MEUR; 2) poskytnutie podpory pri snahe členských štátov rozvíjať sa v dôslednom a koordinovanom spôsobe ich Národných akčných plánov pre zamestnanosť – 750 000 EUR; 3) 	kvantitatívny a kvalitatívny rozvoj účinkov Európskej zamestnaneckej stratégie vo všeobecnosti – 150 000 EUR; 4) prínos spoločných a výmenných skúsenosti v členských štátoch –  6,15 MEUR; 5) monitoring Európskej zamestnaneckej stratégie v členských štátoch – 2,1 MEUR; 6) technická a vedecká práca potrebná na podporu rozvoja spoločenských kvantitatívnych a kvalitatívnych indikátorov – 2,7 MEUR; 7) podpora vstupov prezidentov Rady európskej únie – 500 000 EUR; 8) vyhodnotenie programu –  150 000 EUR.
	Podľa informáciíí MPSVR SR sa Slovenská republika nezapojila v roku 2004 do žiadnej z aktivít programu.

2.6 Ministerstvo ministerstvo spravodlivosti

	MS SR v súčasnosti neparticipuje na žiadnom komunitárnom programe Spoločenstva.

2.7 Ministerstvo vnútra

Akčný program spolupráce Spoločenstva v rámci civilnej ochrany

	Program sa realizuje od roku 1999 a bol predĺžený do konca roku 2006. Aktivity zahŕňajú veľké projekty všeobecného záujmu, semináre a školiace kurzy, výmenu expertov, cvičenia, pilotné projekty, konferencie a pod. 
	Účasť expertov zo SR bola možná až po pristúpení k EÚ. V roku 2004 spolupráca zo strany ÚCO spočívala v účasti na zasadnutiach výboru pre akčný program. SR zatiaľ nerealizovala žiadny vlastný projekt, ktorý by bol financovaný zo zdrojov Spoločenstva.

Mechanizmus Spoločenstva na uľahčenie posilnenej spolupráce pri asistenčných zásahoch civilnej ochrany

Program sa realizuje od roku 2002 a SR je jeho členom od roku 2003. Tento nástroj nemá finančný charakter; jeho cieľom je poskytnúť pomoc v prípade mimoriadnych udalostí a uľahčiť koordináciu pomoci.
Spolupráca zo strany ÚCO v roku 2004 spočívala v účasti na odborných seminároch a výcvikových kurzoch na základe pozvánok nositeľov projektov. Išlo o kurzy troch typov: 1) IND – indukčné, počiatočné; 2) OPM – operačného manažmentu; 3) HLC – koordinácia vysokej úrovne. Kurzy sa uskutočnili v dvoch cykloch, z toho sa v prvom cykle relizovali tri kurzy (z každého typu jeden), ktorých sa zúčastnilo 5 zástupcov zo SR. Druhý cyklus zahŕňa 4 kurzy (po jednom OPM a HLC a dva IND), v roku 2004 prebehol jeden IND kurz za účasti jedného zástupcu SR.

2.8 Ministerstvo školstva

Sokrates II (Socrates II)

Komunitárny program Sokrates II  (2000 – 2006) s celkovým rozpočtom 1 850 MEUR podporuje medzinárodnú spoluprácu všetkých typov vzdelávacích inštitúcií (od materských škôl až po vzdelávanie dospelých) v oblasti všeobecného vzdelávania. Medzinárodná spolupráca sa realizuje formou medzinárodných projektov a individuálnych mobilít pedagogických pracovníkov, riadiacich pracovníkov v školstve, ako aj žiakov a študentov. Rok 2004 bol prelomovým rokom zapojenia sa SR do programu Sokrates. Vstupom SR do Európskej únie sa účasť v programe finančne zabezpečila nielen priamym financovaním z prostriedkov EÚ, ale podiel pridelených finančných prostriedkov sa zvýšil, najmä na decentralizované aktivity.

Decentralizované aktivity

Podprogram Erasmus
	Zameriava sa na zvyšovanie kvality vzdelávania a podporu európskej dimenzie vysokoškolského vzdelávania prostredníctvom medzinárodnej spolupráce vysokých škôl, podporuje európsku mobilitu a zlepšuje transparentnosť a uznávanie štúdia a kvalifikácie v krajinách EÚ. 
	V akademickom roku 2003/2004 bolo do tohto podprogramu zapojených 18 vysokých škôl, vycestovalo 682 študentov a 134 učiteľov. Zo štátneho rozpočtu boli vyčlenené finančné prostriedky na dofinancovanie mobility študentov v celkovej výške 1 962 900 SKK, ktoré čiastočne pokryli cestovné náklady študentov na študijné pobyty. Priemerný mesačný grant pre Erasmus študenta bol 283 EUR. Priemerná dĺžka mobility bola 4,4 mesiaca. 
Na akademický rok 2004/2005 sa do podprogramu Erasmus k termínu 15. marec 2004 prihlásilo 19 verejných vysokých škôl. V tomto akademickom roku Národná kancelária (NK) Sokrates pridelila vysokým školám granty na decentralizované aktivity v celkovej výške 1 796 618 EUR (mobilita študentov – 1 441 925 EUR, mobilita učiteľov – 224 446 EUR, organizácia mobility – 130 247 EUR). NK pridelila aj jeden špeciálny grant pre zdravotne postihnutého študenta vo výške 1 500 EUR. Podľa priebežnej správy, ktorú vysoké školy predložili k 31. decembru 2004, vycestuje do konca akademického roka 2004/2005 1054 študentov a 330 učiteľov, čo je v porovnaní s predchádzajúcim rokom pomerne vysoký nárast vďaka zvýšenému rozpočtu z EK.

Podprogram Comenius
Cieľom podprogramu Comenius je rozvíjať medzinárodnú spoluprácu materských, základných a stredných škôl (Comenius 1), rozvíjať ďalšie vzdelávanie pedagogických pracovníkov (Comenius 2). Podpora spolupráce už existujúcich projektov a vytvorenie platformy pre šírenie ich výsledkov je cieľom Comenius Sietí (Comenius 3).
Comenius 1
	Na základe intenzívnejšej informačnej kampane NK Sokrates k 1. 3. 2004 podstatne zvýšil počet prihlášok projektov všetkých typov v rámci aktivity Comenius 1. Na kontaktné semináre a prípravné návštevy do účastníckych krajín programu Sokrates vycestovalo 130 učiteľov zo 107 materských, základných a stredných škôl za účelom prípravy nových projektov Comenius 1 v celkovej výške 94 000 EUR.
	Od septembra 2004 sa financovalo spolu 186 projektov v celkovej sume 1 070 000 EUR, z toho je 107 nových projektov a 79 predĺžených projektov nasledovne podľa typu projektov: 1) Comenius  1.1 Školské projekty – 74 nových a 59 predĺžení projektov (690 000 EUR); 2) Comenius  1.2 Jazykové projekty - 15 nových projektov (180 000 EUR); 3) Comenius 1.3 Projekty na rozvoj školy – 18 nových a 20 predĺžení projektov (200 000 EUR).	
V roku 2004 bolo z prostriedkov Ministerstva školstva SR poskytnutých 506 943 SKK na dofinancovanie projektov Comenius 1, ktoré boli použité na mobility učiteľov a žiakov.
Comenius 2
	Aktivita A je určená pre študentov – budúcich učiteľov. Môžu sa zúčastniť stáže v partnerskej inštitúcii, ktorá je súčasťou projektu. Vycestovalo spolu 20 študentov a celková suma grantu pridelená na mobilitu študentov – budúcich učiteľov  bola 12 641 EUR.
	Aktivita B je zameraná na vysielanie asistentov cudzích jazykov – budúcich učiteľov cudzích jazykov, študentov pedagogických a filozofických fakúlt na 3 – 8 mesačné stáže do škôl do krajín EÚ a ostatných krajín, ktoré sa zúčastňujú programu Sokrates. Asistenti praxujú na školách, kde jazyk vyučovaný asistentom nie je ich materským jazykom, ale tiež cudzím jazykom. Priemerná dĺžka pobytu asistentov bola 6 mesiacov. Na túto aktivitu vycestovalo 27 asistentov z 8 vysokých škôl v celkovej sume 130 000 EUR.
V rámci Aktivity C sa na kurzoch ďalšieho vzdelávania v celkovej sume 120 969 EUR zúčastnilo 81 učiteľov. 

Podprogram Grundtvig
	Podprogram Grundtvig je zameraný na podporu európskej dimenzie v oblasti vzdelávania dospelých, sústredí sa najmä na tvorbu nových partnerstiev v oblasti neformálneho vzdelávania dospelých, ako aj možnosti akreditácie a tvorby kreditov.
	V roku 2004 bolo schválených 25 projektov Grundtvig 2 v celkovej výške 170 450 EUR. V rámci individuálnych grantov bolo pridelených na Grundtvig 2 Prípravné návštevy 15 grantov vo výške 13 103 EUR, na ďalšie vzdelávanie školiteľov v oblasti vzdelávania dospelých Grundtvig 3 bolo pridelených 7 grantov vo výške 9 821 EUR. 

Ostatné podprogramy
	V rámci podprogramu Prieskum a inovácie umožňuje aktivita Arion, v ktorej rámci môžu riadiaci pracovníci v rezorte školstva získať grant  na individuálnu študijnú cestu, ktorú organizujú jednotlivé participujúce krajiny na rôzne témy (napr.všeobecný školský systém, jazykové vzdelávanie, násilie na školách a ochrana detí pred násilím, škola a školské prostredie, kvalita vzdelávania, informačné a komunikačné technológie vo vzdelávaní a iné).
V roku 2004 získalo granty 32 pracovníkov z nasledovných organizácií - MŠ SR (4), ŠPÚ (6), metodicko-pedagogické centrá (2), Úrad vlády (2), Štátna školská inšpekcia (2), základné a stredné školy (11) a iné organizácie (5) v celkovej sume 38 464 EUR.

Centralizované aktivity

V rámci centralizovaných aktivít, ktoré NK Sokrates zabezpečuje len z hľadiska informačnej kampane, boli schválené: 1) Comenius 2.1 – 3 nové projekty s účasťou SR ako partnera; 2) Comenius 3 – 2 nové projekty s účasťou SR; 3) v rámci centralizovaných akcií Grundtvig 1 a Grundtvig 4 boli EK schválené 2; 4) do podprogramu Minerva sa zapojili 3 inštitúcie v 3 partnerských projektoch; 5) v podprograme Lingua zameranom na podporu jazykového vzdelávania a tvorbu materiálov a nástrojov hodnotenia jazykových zručností sa v rámci Lingua 1 realizuje 1 projekt, v rámci Lingua 2 sa taktiež zapojili slovenské inštitúcie ako partneri v 3 projektoch.
Informačná sieť Eurydice, ktorá je súčasťou NK Sokrates, plnila priebežne úlohy stanovené v pracovnom programe na rok 2004, ktoré boli zamerané na spracovanie príspevkov do publikácií, ktoré vydáva Európska kancelária Eurydice so sídlom v Bruseli a ktoré sa pravidelne aktualizujú. 
V rámci služby „Otázka a odpoveď“ (Question and Answer service) boli priebežne  spracovávané odpovede na otázky z rôznych štátov z oblasti školstva.

	Rok 2004 ako rok vstupu Slovenskej republiky do Európskej únie znamenal nárast finančných prostriedkov pridelených NK Sokrates na administráciu. Uzatváranie zmlúv prebehlo paralelne so vstupom SR do EÚ už v máji 2004, čo umožnilo okamžitú distribúciu už schválených grantov na projekty na inštitúcie, a zároveň aj priebežne prebiehalo prideľovanie individuálnych grantov pre žiadateľov. Tieto faktory umožnili včasné čerpanie prostriedkov. Problémy vznikli pri zavedení štátnej pokladnice, čo zdržuje a obmedzuje čerpanie prostriedkov v zmysle plánov aktivít jednotlivých inštitúcií (najmä vysokých a stredných škôl).

Leonardo da Vinci II

	Hlavným poslaním programu realizovaného v rokoch 2000 – 2006 s alokáciou 1 150 MEUR je posilniť integračný proces v odbornom vzdelávaní a príprave so snahou vybudovať jednotný európsky priestor pre vzdelávanie a prípravu ľudí na trh práce. Rozvoj európskej dimenzie sa orientuje na utváranie a upevnenie európskeho občianstva, skvalitnenie vyučovania cudzích jazykov, budovanie systému vzdelávacieho a pracovného poradenstva, podporu rekvalifikácie a reintegrácie ľudí do trhu práce, podporu zdravotne a telesne postihnutých a mladých ľudí ekonomicky, sociálne a etnicky znevýhodnených. Vstup SR do EÚ sa odrazil najmä vo zvýšení globálneho grantu na mobilitné projekty o vyše 60%. Zároveň sa slovenský jazyk stal jedným z oficiálnych jazykov EÚ, a teda umožnilo sa podávať aj iné typy projektov (nielen mobilitné) v slovenčine.
	V rámci výzvy na podanie projektov v roku 2004 bolo slovenskými žiadateľmi  podaných vo všetkých procedúrach 142 projektov. Z nich bolo priamo nakontrahovaných na Slovensku 84 projektov. V centralizovanej procedúre C boli v Bruseli nakontrahované 2 slovenské projekty zamerané na valorizáciou výsledkov. Na základe údajov z EK o projektoch podaných a schválených v zahraničí v roku 2004 bolo schválených ďalších 51 projektov so 76 slovenskými inštitúciami zapojenými ako partneri v procedúre B a C.
Procedúra A – mobilitné projekty (decentralizovaná)
	V rámci mobilitných projektov sa slovenskí žiaci a študenti a učitelia stredných a vysokých škôl, resp. mladí pracovníci či manažéri ľudských zdrojov zúčastňujú praktických stáží v  krajinách EÚ a v asociovaných krajinách v trvaní od 1 týždňa do 12 mesiacov. V roku 2004 sa rozpočet tejto procedúry zvýšil až na 1 511 000 EUR, čo sa prejavilo vo všetkých ukazovateľoch týkajúcich sa počtu projektov a účastníkov. Bolo podaných 117 projektov, pričom schválených bolo 80 projektov. 
Nakontrahované granty na všetky mobility boli vo výške 1 506 286 EUR a cca. 1 000 000 SKK na dofinancovanie projektov zo štátneho rozpočtu. 
Európske centrum pre rozvoj odborného vzdelávania (CEDEFOP)
	SR ako členská krajina EÚ je členom CEDEFOP. V SR by mal byť určený – administratívne a aj finančne - tzv. Národný styčný úrad (NLO), ktorý by mal byť kontaktným bodom smerom k zahraničiu aj smerom dovnútra v SR. Zástupca NLO by sa mal 1 – 2 krát ročne zúčastňovať na spoločnom stretnutí kontaktných osôb a  mal by byť zodpovedný za zorganizovanie študijných návštev na Slovensku, ktoré sú súčasťou rôznych aktivít, ktoré CEDEFOP rozvíja. 
V roku 2004 zrealizovala NK Leonardo da Vinci jarnú a jesennú výzvu na podanie prihlášok. V rámci študijných pobytov CEDEFOP získali v roku 2004 granty 7 účastníci – pracovníci riadiacich orgánov a inštitúcií v oblasti odbornej prípravy.
Procedúra B - Pilotné a jazykové projekty (polocentralizovaná)
	V prvej etape podávania prihlášok na rok 2004 bolo podaných 21 projektov: 14 pilotných a 7 jazykových projektov, z nich bolo predbežne vybraných 8 pilotných a 4 jazykové projekty. Z celkového počtu 8 projektov zaslaných do druhého kola v procedúre B boli schválené štyri projekty – 2 pilotné a 2 jazykové. Celkový rozpočet štyroch schválených projektov je 1 375 632 EUR, z toho grant, ktorý poskytuje program, je vo výške 821 868 EUR (t. j. 60 % z celkového rozpočtu projektov). V porovnaní s rokom 2003 získali slovenské organizácie grant vyšší o 454 724 EUR. 
	V roku 2004 sa v procedúre B ukončila realizácia štyroch pilotných projektov.
Európska značka pre jazykové projekty
EK podporuje výučbu cudzích jazykov rôznymi formami a metódami. Jednou z nich je iniciatíva pre inovačné jazykové projekty s názvom Európska značka. Hlavným cieľom tejto súťaže je podporiť a skvalitniť výučbu cudzích jazykov v mnohojazyčnej a mnohokultúrnej Európe, oceniť, zviditeľniť a rozšíriť inovačné prístupy, metódy a formy v oblasti jazykového vzdelávania a prípravy. Na Slovensku sa v roku 2004 organizoval už tretí ročník súťaže.
	Na rok 2004 Európska komisia vyhlásila prioritu súťaže „Jazykové vzdelávanie dospelých ako súčasť vzdelávania dospelých, resp. ich ďalšieho odborného vzdelávania a prípravy“. Bolo podaných 6 súťažných návrhov, pričom ocenené boli dva projekty.
Národné informačné centrum pre  profesijné poradenstvo (NRCVG)
Jeho cieľom je sprístupňovať informácie o možnostiach a podmienkach vzdelávania, sektoroch zamestnaní a profesiách, podmienkach mobilít a národných programoch pre vzdelávanie a odbornú prípravu zahraničným záujemcom o štúdium na Slovensku a profesijným poradcom v zahraničí.
V roku 2004 bola priorita položená na prácu na informačnom portáli PLOTEUS. V rámci tejto aktivity sa spracovávali informácie poskytované na stránkach slovenských univerzít a fakúlt a do databázy boli vložené všetky odbory štúdia. NRCVG realizovalo preklad a otvorenie portálu aj v slovenskom jazyku. Realizovalo aj prieskum štúdia poskytovaného v európskych jazykoch (dostupného pre cudzincov). V rámci svojej pôsobnosti poskytuje odpovede ostatným centrám alebo profesijným poradcom o životných podmienkach, legislatíve a študijných možnostiach v Slovenskej republike. V závere roku 2004 sa začala informačnú kampaň PLOTEUS zacielená na študentov  a verejnosť.

	Účasť SR v druhej fáze programu Leonardo da Vinci znamená pre väčšinu zapojených vzdelávacích inštitúcií SR rozvíjanie priamej partnerskej spolupráce a výmenu skúseností v oblasti odborného vzdelávania a prípravy s krajinami EÚ, štátmi Európskeho združenia voľného obchodu a asociovanými krajinami. Ako pozitívny sa ukazuje fakt, že roku 2004 bolo možné po prvýkrát podávať bilaterálne projekty aj s bývalými kandidátskymi krajinami, ktoré sa po máji 2004 stali členmi EÚ.

Mládež (Youth)

Jednotlivé akcie programu Mládež (2000 – 2006) s rozpočtom 520 MEUR sú zamerané na oblasť neformálneho vzdelávania a ich cieľom je v špecifickom pedagogickom kontexte zapájať mladých ľudí do politického, kultúrneho a sociálneho diania a podnecovať ich občiansku participáciu v Európskom spoločenstve. Program Mládež podporuje mobilitu, iniciatívnosť, interkultúrne učenie a solidaritu medzi mladými ľuďmi. Ponúka všetkým mladým ľuďom príležitosť na aktívnu účasť v procese budovania Európy tretieho tisícročia. Snaží sa prispieť k dosiahnutiu tzv. “Európy vedomostí”.
Iuventa – Národná kancelária Mládež podpisuje priamo s EK 2 zmluvy. Jednou je Zmluva o operačných nákladoch NK Mládež, ktorá predpokladá 50% spoluúčasť štátneho rozpočtu. Suma vyčlenená na chod NK Mládež pre obdobie 1. 4. 2003 – 31. 12. 2004 bola stanovená na 288 654 EUR. Suma príspevku štátneho rozpočtu na rok 2004 bola 3 442 000 SKK. Ďalej je podpisovaná Zmluva o podpore decentralizovaných projektov. EK určuje na základe daných koeficientov rozpočet pre jednotlivé akcie programu a celkovo vyčlenila na projekty v roku 2004 v SR 2 175 394 EUR. SR využila 68,72% rozpočtu určeného na projekty. 
Akcia 1 – Mládež pre Európu
	Mládežnícke výmeny a stretnutia mládeže ponúkajú možnosť stretávania mladých ľudí (vo veku 15 – 25 rokov) z rôznych krajín. Tieto akcie majú jasný pedagogický cieľ a poskytujú príležitosť mladým ľuďom neformálne sa vzdelávať prostredníctvom aktivít zameraných na spoločnú tému a vzájomne spoznávať svoje kultúry.
	V roku 2004 bolo na akciu 1 použitých 675 245 EUR (na mládežnícke výmeny v rámci cezhraničnej spolupráce bolo použitých navyše 14 108 EUR) z možných 810 944 EUR, čo predstavuje úspešnosť 83,27 %. Spolu bolo podaných 150 projektov a podporených bolo 80 projektov. Mládežníckych výmen v rámci cezhraničnej spolupráce sa uskutočnilo 7. Projektov s partnermi z viac ako 3 krajín bolo podporených 29.
Akcia 2 – Európska dobrovoľnícka služba (EDS)
	Európska dobrovoľnícka služba podporuje projekty 18 - 25 ročných mladých ľudí, ktorí môžu stráviť maximálne 12 mesiacov v zahraničí ako európski dobrovoľníci. Podieľajú sa na realizácii rôznych miestnych projektov v oblasti sociálnej, ekologickej, environmentálnej, v umení a kultúre, vo voľnom čase mládeže a športe a i.
	V roku 2004 bolo na akciu 2 použitých 459 272 EUR z možných 778 401 EUR, čo predstavuje nárast oproti roku 2003. Spolu bolo podaných 191 projektov a podporených bolo 176 (68 hostiteľských a 108 vysielajúcich projektov). V rámci EDS v partnerských krajinách NK Mládež nedostala ani jednu žiadosť.
Akcia 3 – Mládežnícke iniciatívy
	V rámci akcie 3 môžu skupiny mladých ľudia vo veku 15/18 až 25 získať podporu na realizáciu svojich miestnych projektov, a tak rozvinúť a preukázať svoju tvorivosť a iniciatívny prístup. Táto akcia programu je tiež určená na podporu projektov bývalých dobrovoľníkov, ktoré im umožnia pokračovať a rozvíjať skúsenosti získané počas dlhodobej dobrovoľníckej služby.
	V roku 2004 bolo na akciu 3 prerozdelených 206 267 EUR z možných 261 949 EUR (78,74 %). Spolu bolo podaných 80 projektov a podporených bolo 34 projektov. Do projektov skupinových iniciatív sa zapojilo spolu 430 mladých ľudí, z toho 207 mužov a 223 žien.
	Z celkovej sumy 206 267 EUR bolo v rámci Investície do budúcnosti podporených 12 projektov sumou 57 456 EUR.
Akcia 4 – Zlúčené akcie
	Akcia 4 umožňuje uskutočňovať spoluprácu v rámci formálneho a neformálneho vzdelávania, pretože umožňuje spojenie programov Sokrates II a Leonardo da Vinci II s programom Mládež. NK Mládež nezaznamenala v roku 2004 ani jednu žiadosť.
Akcia 5 – Podporné opatrenia
	V roku 2004 bolo na akciu 5 prerozdelených 140 129 EUR z možných 192 700 EUR (72,72 %). Spolu bolo podaných 30 projektov a podporených bolo 16. Počet podporených projektov s programovými krajinami bol 11. Projektov s partnerskými krajinami bolo 5.

	V roku 2004 bolo v Akcii 1 podporených 53 % zo 150 podaných projektov. Vývoj počtu a kvality podávaných projektov možno hodnotiť kladne. Rovnako aj zvýšený počet projektov s partnermi z viac ako troch krajín. V Akcii 2 došlo k výraznému posunu podporených projektov o 87 %. V rámci Akcie 3 väčšina žiadateľov podávala projekty prvýkrát. Projekty podané ako skupinové iniciatívy sa v roku 2004 zameriavali na prioritné skupiny z hľadiska integrácie mládeže s nedostatkom príležitostí. Celkovo možno zhodnotiť, že konzultačné služby mládežníckym organizáciám a skupinám, ktoré NK Mládež poskytuje, sa odrazili v kvalite podaných a následne schválených projektov.

6. Rámcový program Európskeho spoločenstva v oblasti výskumu, technického rozvoja a demonštračných činností (6th Framework Programme of the European Community for research, technological development and demonstration activities)

	Program sa realizuje od novembra 2002 do konca roku 2006 a sú naň vyčlenené finančné prostriedky vo výške 17,5 miliárd EUR.
	6.RP stanovuje hlavné priority vedeckého a technického rozvoja a definuje nástroje na ich dosiahnutie. Hlavnými cieľmi 6.RP sú integrácia európskeho výskumu, vytvorenie európskeho výskumného priestoru (ERA) a posilnenie jeho základov. Základnými princípmi sú koncentrácia na vybrané výskumné oblasti, silnejšie prepojenie národných a regionálnych iniciatív a zjednodušená koordinácia. 
Na riešenie projektov rámcový program využíva nástroje: integrované projekty (IP), siete excelencie (NoE), špecificky zamerané výskumné projekty (STREP), koordinačné akcie (CA), špecifické podporné akcie (SSA), výskumné projekty pre malé a stredné podniky (CRAFT) a akcie „Marie Curie Fellowships“ na podporu mobilít, pričom IP a NoE boli zavedené ako nové nástroje.  Cieľom IP a NoE je mobilizovať spojenie výskumných centier do tzv. „kritickej kapacity“ potrebnej na dosiahnutie stanovených cieľov a vytvárať podmienky na priemyselný rozvoj Európy. Vlastné vedecké a technické ciele 6.RP sú definované v rámci siedmich tematických priorít.
EÚ finančne prispieva len časťou z celkových nákladov projektu. Finančný príspevok závisí od typu aktivity, typu projektu a modelu financovania.
	Do marca 2004 bolo schválených 136 projektov, z ktorých v 15 vystupuje SR v pozícii koordinátora a v 121 projektoch ako partner. Nakontrahovaná suma do marca 2004 bola 14 441 140 EUR. Zvýšená aktivita organizácii SR vyústila do väčšieho počtu podaných projektov ako v 5.RP. Oproti výsledkom 5. RP, však nastal pokles úspešnosti (ako podiel podaných a schválených projektov). 
	Na dosiahnutie  zlepšenia účasti v rámcovom programe je potrebné zabezpečiť primeranú podporu vedy a techniky priamou aj nepriamou formou, zlepšiť využitie výsledkov výskumu v priemysle a sociálnej oblasti, účelovú podporu našich subjektov, ktoré preukážu kompetencie a kvality na účasť v súťaži a najmä pri prijatí do 6RP, zvýšiť podporu domácich informačných a poradenských sietí a podporu transferu poznatkov do vzniku komerčne úspešných produktov (napr. colné a daňové opatrenia).

2.9 Ministerstvo zdravotníctva

Verejné zdravie (Public Health)

	Trvanie predmetného KP je vymedzené rokmi 2003 – 2008. Jeho celkový rozpočet predstavuje čiastku 312 MEUR, z toho na rok 2004 53,47 MEUR. Hlavnými cieľmi programu sú zlepšenie informácií a vedomostí pre rozvoj verejného zdravia, posilnenie kapacít pre lepšiu a koordinovanú odozvu na možné ohrozenia zdravia, podporovanie zdravia a predchádzanie chorobám zameraním na zdravotné determinanty prierezovo vo všetkých sektoroch, politikách a aktivitách. 
Základné priority programu možno rozdeliť do troch kategórií, a to: 1) zdravotné informácie (Health Information); 2) ohrozenie zdravia (Health Threats); 3) determinanty zdravia (Health Determinants). Dôraz je kladený na projekty, ktoré prinášajú „Európsku pridanú hodnotu“, prispievajú k rozvoju politík na úrovni EÚ v oblasti verejného zdravia a obsahujú popis adekvátnej distribúcie a rozptýlenia výsledkov na úrovni EÚ v cieľovej skupine.
EÚ prispieva vo väčšine prípadov na jednotlivé projekty sumou do výšky max. 60% oprávnených nákladov, pričom sa vyžaduje min. 40% spolufinancovanie konečným príjemcom. Vo výnimočných prípadoch (ak má projekt výraznú Európsku pridanú hodnotu alebo zahŕňa vo veľkej miere nové členské alebo kandidátske krajiny EÚ) je možný príspevok EK do výšky 80% oprávnených nákladov.
V roku 2004 SR predložilo spolu 58 projektov, z toho 2 projekty ako koordinátor a 56 ako partner. Schválených bolo 29 projektov, v ktorých participujú ako partneri slovenské subjekty. Finančné údaje nie sú k dispozícií, pretože zmluvy na úspešné projekty sa negociujú od decembra 2004 a aj v prvej polovici roku 2005. Tieto finančné údaje sa nezverejňujú, MZ SR disponuje iba číslami, ktoré má k dispozícii poradná skupina pre EK pre program Verejné zdravie, ktorá dáva odporúčanie na schválenie konkrétnych projektov EK. 
Pre získanie lepšieho prehľadu o realizovaných projektoch na slovenskej strane by bolo veľmi žiaduce zabezpečiť, aby úspešné subjekty mali povinnosť informovať MZ SR o svojej účasti spolu s finančným vyjadrením. Druhou možnosťou by bolo, aby EK informovala zodpovedné národné orgány o týchto skutočnostiach. Inak MZ SR nemôže poskytovať relevantné údaje a ani exaktne zhodnotiť účasť SR v programe.  

2.10 Ministerstvo životného prostredia

LIFE III

Program LIFE III pôvodne plánovaný na obdobie rokov 2000 – 2004 s alokáciou 640 MEUR bol predĺžený do konca roku 2006, pričom na roky 2005 – 2006 je predpokladaná alokácia 317 MEUR. Suma 640 MEUR je rozdelená na jednotlivé podprogramy nasledovne: 1) LIFE – Príroda 47%; 2) LIFE – Životné prostredie 47%; 3) LIFE – Tretie krajiny 6% (na Slovensku sa nerealizuje). Hlavným cieľom je podporovať aktivity, ktoré majú priaznivý vplyv na životné prostredie a prispievať tak k implementácii, aktualizácii a rozvoju environmentálnej politiky a legislatívy Spoločenstva.
Podprogram LIFE – Príroda je zameraný na implementáciu smerníc EÚ o vtákoch a biotopoch a starostlivosť o druhy zahrnuté v týchto smerniciach, zachovanie pôvodných biotopov fauny a flóry, ochranu a obnovu prírodných biotopov a prepájanie chránených území v rámci siete NATURA 2000. Na projekty je možné získať grant do výšky 50%, vo výnimočných prípadoch až 75% z celkových oprávnených nákladov na projekt. 
Podprogram LIFE – Životné prostredie sa orientuje na podporu pilotných, demonštračných a inovatívnych projektov v rámci týchto oblastí záujmu: trvalo udržateľný územný rozvoj; trvalo udržateľné využívanie povrchových a podzemných vôd; minimalizácia negatívnych vplyvov hospodárskych aktivít na životné prostredie; prevencia vzniku, opätovné použitie, zhodnocovanie a recyklácia odpadov; znižovanie negatívnych vplyvov vyrábaných produktov a poskytovaných služieb na životné prostredie. Projekty môžu byť podporené do výšky 50% z celkových oprávnených nákladov v prípade, že nebudú generovať finančný zisk alebo úsporu nákladov, inak max. do výšky 30%. Ostatné náklady rovnako ako v prípade LIFE – Príroda hradí konečný príjemca grantu.
V roku 2004 sa realizovali projekty schválené v roku 2003. MŽP SR sa zúčastňovalo na koordinácii 3 projektov LIFE – Príroda, pričom nakontrahovaná suma pre tieto projekty je 1 039 500 EUR, a rovnako ako koordinátor 1 projektu LIFE – Životné prostredie s nakontrahovanou čiastkou 1 011 900 EUR. Údaje o výške vyplatenej sumy nie sú zatiaľ k dispozícii.
Z 2 projektov predložených v roku 2004 slovenskými subjektmi v rámci LIFE – Príroda bol schválený 1 a nakontrahovaná bola suma 250 122 EUR. Pre LIFE – Životné prostredie zodpovedá nakontrahovaná čiastka 452 448 EUR 2 schváleným projektom z 12 predložených.
Účasť SR v KP LIFE III sa všeobecne hodnotí ako veľmi úspešná. V priebehu dvoch rokov sa prostredníctvom podporených projektov niekoľkonásobne vrátili náklady, ktoré SR vynaložila v súvislosti s finančným príspevkom pri vstupe do programu.

3. Záver

	Hodnotenie celkovej úspešnosti Slovenskej republiky v komunitárnych programoch Európskej únie je neľahké. Príčinou je predovšetkým už samotná centralizovaná štruktúra organizácie KP, kedy jednotlivé ministerstvá majú len čiastočné alebo vôbec žiadne informácie o čerpaní finančných prostriedkov na KP slovenskými subjektmi. Keďže sú to často súkromné spoločnosti, nemajú tieto povinnosť informovať ústredné orgány štátnej správy o výške pridelených prostriedkov a zdrojom informácií o financovaní KP sú tak až oficiálne správy Európskej komisie. Výnimkou sú len decentralizované aktivity, kde finančné toky vedú ku konečnému príjemcovi cez národné kancelárie. Ďalším problémom je skutočnosť, že v mnohých projektoch participujú subjekty či inštitúcie z viacerých členských krajín a nie je možné jednoznačne vyčísliť podiel, ktorý získala slovenská strana.
	Úroveň skúseností a organizácie komunitárnych programov na jednotlivých rezortoch je veľmi rozdielna. Všeobecne dobré skúsenosti sú s decentralizovanými programami (napr. v oblasti školstva) a tiež s niektorými centralizovanými programami (napr. v oblasti kultúry), na ktorých SR participovala už pred vstupom do EÚ. Pri týchto aktivitách je štandardné pomerne vysoké čerpanie finančných prostriedkov a tiež dobrý prehľad o jednotlivých podporených projektoch. Naopak existujú komunitárne programy, kde príslušný rezort disponuje len minimom informácií, deklarovaná účasť Slovenska v programe je skôr formálna a možnosť potenciálnych žiadateľov o zapojenie sa do programu je tak značne limitovaná.
	Problematikou komunitárnych programov sa v rámci svojich rokovaní zaoberala aj expertná medzirezortná skupina pre Lisabonskú stratégiu na sekcii pre európske záležitosti ÚV SR s nasledujúcimi odporúčaniami:
•	jednotlivé ústredné orgány štátnej správy by sa mali snažiť o čo najlepšiu informovanosť o možnostiach participácie štátnych a verejných inštitúcií ako aj súkromných subjektov na komunitárnych programoch, sledovať legislatívu EÚ, sprístupniť získané informácie žiadateľom (najmä o novo vznikajúcich KP v súvislosti s novým rozpočtovým obdobím 2007 – 2013, resp. s možnosťou spolufinancovania KP napr. z programu transeurópskych sietí alebo Kohézneho fondu);
•	v niektorých prípadoch je nevyhnutné posilniť administratívne kapacity, administrácia príslušného KP tvorí veľakrát len časť agendy jedného pracovníka;
•	rezorty by sa mali ďalej zamerať (zvlášť pri centralizovaných programoch) na vytvorenie dobrých neformálnych vzťahov a kontaktov s príslušnými zodpovednými orgánmi EK, čím bude umožnená väčšia a operatívnejšia prístupnosť k údajom o realizácii komunitárneho programu a aj o čerpaní finančných prostriedkov;
•	hodnotenie KP by však jednoznačne nemalo byť zamerané len na vyčíslenie čiastky získanej slovenskou stranou, malo by sa minimálne v rovnakej miere sústrediť aj na kvalitatívne zhodnotenie účasti slovenských subjektov, kriticky poukázať na prípadné nedostatky a hľadať spôsoby, ktorými je možné zvýšiť počet účastníkov a tiež kvalitu podávaných projektov, keďže výška následnej alokácie je vo viacerých prípadoch priamoúmerná počtu úspešných projektov.